Аляксей Гаўрыловіч

**Аляксей Гаўрыловіч** ( 5 студзеня 1990 году) — беларускі футбаліст, абаронца «Гомля» (у арэндзе зь менскага «Дынама»). У 2017—2018 гадах правёў 3 матчы за нацыянальную зборную Беларусі.

## Кар’ера
### Клубная
Выхаванец пінскай СДЮШАР-3. З 2008 году гуляў за менскае «Дынама», але пераважна за дубль. У другой палове сэзону 2011 году, калі галоўным трэнэрам быў Сяргей Аўчыньнікаў, трывала трапляў у асноўны склад менскае каманды. У сакавіку 2012 году быў аддадзены ў арэнду наваполацкаму «Нафтану». Здолеў стаць гульцом першай адзінаццаткі наваполацкага клюбу. 20 траўня 2012 году, забіўшы апошні пасьляматчавы пэнальці ў браму «Менску», дапамог «Нафтану» здабыць Кубак Беларусі 2012 году. У студзені 2013 году перайшоў у «Гомель», дзе адразу стаў гульцом пачатковага складу. Звычайна гуляў на пазыцыі цэнтральнага абаронцы, часам выкарыстоўваўся як апорны паўабаронца ці флянгавы абаронца.

Сэзон 2014 году распачаў у якасьці правага абаронцы, але неўзабаве быў пераведзены на левы флянг і замацаваўся на новае пазыцыі. У студзені 2015 году падоўжыў кантракт з «Гомлем». Неўзабаве выправіўся на прагляд у клюб расейскае Прэм’ер-лігі «Мардовія», але ў выніку застаўся ў «Гомлі». У сэзоне 2015 году быў адным зь лідэраў каманды і пачаў выступаць у цэнтры абароны. У ліпені 2015 году празь нявыплаты з боку клюбу зьвярнуўся па грошы ў АБФФ, а неўзабаве па ўзаемнай згодзе пакінуў «Гомель». У жніўні 2015 году падпісаў кантракт з клюбам «Слуцак». Замацаваўся ў асноўным складзе «Слуцка», але па заканчэньні сэзону ў лістападзе 2015 году пакінуў клюб.

У студзені 2016 году перайшоў у бабруйскую «Белшыну». У ліпені 2016 году падпісаў кантракт зь берасьцейскім «Дынама», дзе стаў асноўным цэнтральным абаронцам, а неўзабаве і капітанам. У чэрвені і ліпені 2017 году не гуляў праз пашкоаджаньні, апасьля вярнуўся ў стартавы склад. У ліпені 2018 году паводле пагадненьня бакоў пакінуў берасьцейскі клюб і неўзабаве стаў гульцом менскага «Дынама», дзе таксама хутка замацаваўся ў стартавым складзе. У другой палове 2019 году выконваў функцыі капітана каманды. У студзені 2020 году паводле пагадненьня бакоў скасаваў кантракт з дынамаўцамі і хутка перайшоў у казаскі «Акжэтпэс». У лютым 2021 году пачаў трэнавацца з гарадзенскім «Нёманам» і неўзабаве склаў пагадненьне. Ужо ў траўні 2021 году паводле дамовы з кіраўніцтвам зышоў з гарадзенскага клюбу.

У чэрвені 2021 году падпісаў двухгадовы кантракт з клюбам «Чайка» з расейскай ФНЛ. Празь месяц пакінуў «Чайку» пасьля таго, як яна за ўдзел у дамоўных матчах была пераведзена ў больш ніжэйшы дывізіён, аднак неўзабаве вярнуўся ў каманду. Пакінуў клюб па заканчэньні сэзону ў чэрвені 2022 году і неўзабаве далучыўся да складу астраханскага «Валгару». У чэрвені 2023 году пакінуў астраханскі клюб па заканчэньні кантракту. У жніўні 2023 году яшчэ раз стаў футбалістам менскага «Дынама». У сьнежні 2023 году падоўжыў кантракт з клюбам. У канцы сакавіка 2026 году на правах арэнды прыяднаўся да «Гомля».

### Міжнародная
Гуляў за моладзевую зборную Беларусі. У 2011 годзе разам з Арцёмам Салаўём увайшоў у канфлікт з галоўным трэнэрам Юрыем Шуканавым, праз што перастаў выклікацца ў зборную. Пасьля адстаўкі Шуканава ў чэрвені 2012 году новы трэнэр Аляксей Вяргеенка вярнуў Гаўрыловіча ў моладзевую зборную. Таксама выступаў у складзе алімпійскай зборнай. На Алімпійскіх гульнях 2012 году выйшаў на замену ў адным матчы.

Дэбютаваў у нацыянальнай зборнай Беларусі 9 лістапада 2017 году ў таварыскім матчы супраць зборнай Армэніі.

## Дасягненьні
**«Дынама» Менск**:
* Чэмпіён Беларусі: 2023, 2024
* Срэбны прызэр чэмпіянату Беларусі: 2025
* Бронзавы прызэр чэмпіянату Беларусі: 2018
* Уладальнік Кубка Беларусі: 2018
* Уладальнік Супэркубка Беларусі: 2018, 2025

## Статыстыка

## Крыніцы

## Вонкавыя спасылкі
* Профіль на сайце «Гомелю»
* Статыстыка «ПБ-Инфо»

Катэгорыя:Беларускія футбалісты
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году